ส่วนที่ 1

ข้อมูลสรุป

รายงานของคณะผู้บริหาร

ในปี 2548 ความต้องการใช้ปูนซีเมนต์ในประเทศยังคงเพิ่มขึ้นอย่างต่อเนื่องถึงร้อยละ 7
แม้ว่าเศรษฐกิจโดยรวมของประเทศไทยจะชะลอตัวลง
ต้นทุนด้านพลังงานที่เพิ่มขึ้นนับเป็นความท้าทายประการสำคัญต่อบริษัทฯ ทำให้บริษัทฯ
เพิ่มความพยายามในการหาแนวทางและเทคนิคใหม่ๆ เพื่อปรับปรุงประสิทธิภาพการผลิต
การวางพื้นฐานเพื่อการปรับเปลี่ยนกระบวนการผลิตเข้าสู่การใช้เชื้อเพลิงและวัตถุดิบทดแทน
และการพัฒนาปรับปรุงการปฏิบัติงานในทุกระดับชั้น บริษัทฯ
มั่นใจว่าจะสามารถฟันฝ่าอุปสรรคได้เป็นอย่างดีในสภาพแวดล้อมที่เต็มไปด้วยความท้าทายด้านต่างๆ
ในปัจจุบัน

ความสำเร็จที่สำคัญในปีที่ผ่านมา

บริษัทฯ ได้ใช้แนวคิด "ได้ดั่งใจ" หรือ "As I Wish"
เพื่อเป็นหลักการดำเนินงานของทุกหน่วยงานในการปรับเปลี่ยนจากองค์กรที่เคยเน้นเฉพาะการผลิตไปสู่องค์กรที่เน้นการตอบสนองความต้องการของลูกค้าเป็นหลัก
ศูนย์บริการลูกค้าของบริษัทฯมีส่วนช่วยยกระดับความพึงพอใจของลูกค้าอย่างต่อเนื่อง
บริษัทฯได้เสริมทรัพยากรบุคคลฝ่ายสนับสนุนด้านเทคนิคเพื่อพัฒนาการบริการทั้งในเชิงคุณภาพและปริมาณ
นอกจากนี้ บริษัทฯได้ริเริ่มโครงการ “อินทรี ลอจิสติกส์”
เพื่อเพิ่มคุณภาพงานบริการจัดส่งให้ทันต่อความต้องการ เพื่อตอบรับกับกลยุทธ์ในการเป็น
“ผู้ให้บริการด้านปูนซีเมนต์ครบวงจร” ของบริษัทฯ

การพัฒนาผลิตภัณฑ์และบริการใหม่

ปี 2548 เป็นปีที่บริษัทฯ ได้นำเสนอผลิตภัณฑ์และบริการใหม่ๆ มากมาย จากทั้งธุรกิจปูนซีเมนต์เช่น
อินทรีมอร์ตาร์แมกซ์
ผลิตภัณฑ์ใหม่ที่สนองตอบผู้บริโภคที่ต้องการความสะดวกสบายและคุณภาพจากการใช้งาน
ซึ่งได้รับการตอบรับเป็นอย่างดีจากตลาด และธุรกิจไม้เทียมคอนวูด ซึ่งได้ดำเนินธุรกิจมาเป็นปีที่2
และประสบความสำเร็จในการวางตำแหน่งผลิตภัณฑ์ในระดับคุณภาพสูงได้เป็นอย่างดี ทั้งนี้
จะมีการเสนอผลิตภัณฑ์ใหม่ ๆ สู่ตลาดอย่างต่อเนื่องในอนาคต

EcoSiam ซึ่งเป็นสายงานธุรกิจของบริษัทฯ
รับผิดชอบในการให้บริการด้านการจัดการกากอุตสาหกรรมแบบครบวงจร
เพื่อนำมาใช้เป็นเชื้อเพลิงและวัตถุดิบทดแทน โดยวิธีที่เรียกว่า Co-processing ทั้งนี้ ธุรกิจของ
EcoSiam ถือว่าเป็นการนำเสนอทางเลือกของการกำจัดกากของเสียอุตสาหกรรมของประเทศ
ในขณะเดียวกันก็ช่วยประหยัดต้นทุนด้านเชื้อเพลิงในการผลิตปูนซีเมนต์
บริษัทฯมีแผนการลงทุนที่โรงงานสระบุรีอย่างต่อเนื่องเพื่อรองรับการพัฒนาในด้านนี้

สิ่งแวดล้อมและชุมชน

ปูนซีเมนต์นครหลวง ยึดแนวคิดหลัก 3 ประการในการดำเนินธุรกิจอย่างยั่งยืน ได้แก่
ความรับผิดชอบต่อสังคม การรักษาสิ่งแวดล้อม และการสร้างผลประกอบการที่ดี
สำหรับงานด้านชุมชน หรือด้านสังคมนั้น บริษัทฯ
มีแนวทางที่จะส่งเสริมให้ชุมชนเพิ่มสามารถในการช่วยเหลือตัวเองมากกว่าการให้ความช่วยเหลือด้านการเงินเพียงอย่างเดียว
ด้วยตระหนักว่า ผลสำเร็จในระยะยาวและยั่งยืนของธุรกิจ
คือการที่ชุมชนสามารถสร้างรายได้ด้วยตัวเอง และดำเนินชีวิตอยู่ในสังคมได้อย่างมีคุณค่า ทั้งนี้
รายงานการพัฒนาอย่างยั่งยืนฉบับที่ 2 ของบริษัทฯ จะมีการสรุปถึงวัตถุประสงค์ ลำดับความสำคัญ
และความสำเร็จของแต่ละโครงการที่เกี่ยวข้องกับสังคมและสิ่งแวดล้อมโดยละเอียด

การฝึกอบรมทักษะของนักเรียนในระดับอาชีวศึกษาและช่างก่อสร้างทั่วประเทศ
ซึ่งมีวัตถุประสงค์เพื่อถ่ายทอดความรู้เกี่ยวกับเทคโนโลยีและเทคนิคใหม่ๆ ในการก่อสร้าง
นับว่าเป็นการช่วยยกระดับมาตรฐานของอุตสาหกรรมก่อสร้างของประเทศ
และเป็นอีกตัวอย่างหนึ่งของโครงการความรับผิดชอบต่อสังคม

การพัฒนาบุคลากร

การเรียนรู้และพัฒนาอย่างต่อเนื่องของบุคลากรเป็นหนึ่งในนโยบายที่บริษัทฯ
ยังให้ความสำคัญสูงสุดเพื่อคงความสามารถในการแข่งขันในระยะยาว บริษัทฯ ตระหนักดีว่า
พนักงานคือส่วนสำคัญในทุกขั้นตอนของการทำงานเพื่อตอบสนองความต้องการของลูกค้า
นับตั้งแต่การผลิต ตรวจสอบ จัดส่ง ตลอดจนการจัดการผลิตภัณฑ์และบริการอย่างมีประสิทธิภาพ
ในปีที่ผ่านมา บริษัทฯ ได้กำหนดกลุ่มความสามารถหลักของผู้นำ
เพื่อใช้เป็นเกณฑ์ในการประเมินความสามารถและเป็นกรอบที่สำคัญในการกำหนดแนวทางการพัฒนาผู้นำของบริษัทฯ
ในอนาคต ความสามารถหลักดังกล่าวแบ่งออกเป็น 4 กลุ่ม คือ การเข้าใจธุรกิจ,
การทำให้เกิดผลสำเร็จ, การกระตุ้นและนำทีม รวมถึงการเป็นแบบอย่างที่ดีในการทำงาน

งานด้านอาชีวอนามัยและความปลอดภัย

ในปีที่ผ่านมาบริษัทฯได้วางระบบและมาตรการต่างๆ
ทั้งทางรูปธรรมและการสร้างจิตสำนึกในการทำให้พนักงานทุกคนมีความปลอดภัยในการปฏิบัติงานมากขึ้นโดยเน้นเรื่องสภาพแวดล้อมในสถานทำงานที่ปลอดภัยและการทำงานที่ปลอดภัย
บริษัทฯได้ทำการตรวจสอบมาตรการด้านอาชีว-อนามัยและความปลอดภัยทั้งหมด
และพบว่าประสิทธิภาพด้านความปลอดภัยและสุขอนามัยมีการพัฒนาขึ้นอย่างเห็นได้ชัด
มีสุขอนามัยที่ดีทุกขั้นตอนและต่อเนื่องไปถึงบริษัทผู้รับเหมาและพนักงาน ที่รับช่วงต่อทุกบริษัท
ผลที่ได้รับคือ ในปี 2548
บริษัทฯมีอัตราความถี่ของการสูญเสียเวลาการทำงานเนื่องจากการบาดเจ็บ (LTIFR)[1] 1อยู่ที่
1.24 และอัตราความรุนแรงของการบาดเจ็บ (ISR)[2] ที่ 9.38
ซึ่งถือว่าอยู่ในระดับที่ดีมากเมื่อเทียบกับมาตรฐานของบริษัทกลุ่มอุตสาหกรรมเดียวกันระดับโลกเช่นกลุ่มโฮลซิม
ที่กำหนดค่ามาตรฐานสูงสุดไว้ที่ 5 และ 60 ตามลำดับ

อนาคต

เป็นที่คาดหวังว่าภายในระยะ 5 ปีข้างหน้าประเทศไทยจะมีการเพิ่มการลงทุนด้านสาธารณูปโภค
ซึ่งจะเป็นแรงผลักดันให้เกิดความต้องการในการใช้ปูนซีเมนต์เพิ่มมากขึ้น บริษัทฯ
คาดว่าความต้องการใช้ปูนซีเมนต์จะเติบโตขึ้นร้อยละ 5 ต่อปี
นอกเหนือจากการก่อสร้างโครงการเหล่านี้ อย่างไรก็ดี
สถานการณ์ด้านการแข่งขันและต้นทุนด้านพลังงานจะยังคงเป็นสิ่งที่ท้าทายสำหรับบริษัทฯ
ในการพัฒนาปรับปรุงองค์กรอย่างต่อเนื่อง

เป้าหมายของบริษัทฯอีกเรื่องหนึ่งก็คือ
การสร้างความมั่นคงในการหาแหล่งทรายและหินคุณภาพดีเพื่อช่วยพัฒนาคอนกรีตผสมเสร็จของเราให้มีคุณภาพอยู่ในระดับดีเยี่ยม
ดังนั้นบริษัทฯ จึงมีแผนงานที่จะเปิดดำเนินการแหล่งทรายของบริษัทฯเองภายในปี 2549

ผู้บริหารและพนักงานทุกคนของบริษัทฯ
พร้อมที่จะก้าวไปข้างหน้าร่วมกันเพื่อเอาชนะความท้าทายต่างๆ
และทุกฝ่ายเชื่อว่าจะสามารถทำให้บริษัทฯ มีผลประกอบการที่ดีและความสำเร็จอย่างยั่งยืนสืบไป

โปรดดูข้อมูลเพิ่มเติมในส่วนที่ 2 ของรายงานนี้

[1] LTFR = (จำนวนครั้งของการเกิดการบาดเจ็บ x 1,000,000) / ชั่วโมงการทำงานทั้งหมด

[2] ISR = (จำนวนวันที่ต้องหยุดงานจากการบาดเจ็บ x 1,000,000) /
ชั่วโมงการทำงานทั้งหมด